# ELDRE GODTAR IKKE REGJERINGENS SMÅLIGHET — VI FORVENTER TILLIT OG TROVERDIGHET

I juni 2021 sto opposisjonen på Stortinget sammen med Pensjonistforbundet og fikk regulert pensjonene med gjennomsnittet av lønns- og prisvekst. Vi ble også kvitt det faste nedtrekket på 0,75 %.

I tillegg var Stortingets flertall enige om at minstepensjonene skulle gis en ekstra økning både for året 2020 og 2021.

Regjeringen Solberg måtte følge Stortingets flertall og utbetale pensjon slik Stortinget hadde vedtatt. Det vil si de ville ikke utbetale alt og atter en gang gikk Pensjonistforbundet i «kampen» for å få Stortingets godkjenning for at utregningen til forbundet var riktig. Regjeringen Solberg overlot til Regjeringen Støre og finne penger til restbeløpet som pensjonistene fikk utbetalt i desember måned.

Nå er det Regjeringen Støre – dvs. Arbeiderpartiet og Senterpartiet – som legger føringer for trygdeoppgjøret 2022.

Pensjonistforbundets primære krav er at pensjonsreguleringen skal være gjenstand for forhandlinger med en ramme om lag på linje med lønnsveksten.

I tillegg krever vi at hele avviket for 2021 kompenseres fullt ut ved at det legges på toppen av gjennomsnittet av pris og lønn for 2022.

Lønnsavviket for 2021 er på 1,1 prosentpoeng og ble Regjeringen Solbergs «gave» til den nye Regjeringen, som nå foreslår at dette kun skal kompenseres for halvparten av dette. Dette betyr rundt 2 milliarder kroner. Nå er Høyre blitt det partiet som sikrer flertall for forslaget om halvering. Dette var Regjeringen Solberg (H, KrF og V) sitt forslag i forbindelse med oppgjøret i 2021, og som både Arbeiderpartiet og Senterpartiet var imot da de var i opposisjon, og som resulterte at vi fikk det ekstra tillegget i desember.

Ingen arbeidstakerorganisasjon finner seg i en slik måte å regne ut et lønnsvekstavvik på. Heller ikke Pensjonistforbundet Hordaland. Etterreguleringen for lønnsveksten i 2021 må kompenseres full ut i 2022.  
  
  
Pensjonistforbundet Hordaland krever at Regjeringen snur og holder lovnadene fra oppgjøret i 2021. Dette er smålighet. Arbeiderpartiet og Senterpartiet vil ikke ha vår tillit eller troverdighet hvis det er så lett å «snu kappen» etter at et valg er vunnet.

Pensjonistforbundet Hordaland forventer at politikerne fra Hordaland Valgkrets sier klart fra til Regjeringen om at fjorårets avvik på lønnsveksten skal utbetales på toppen av det ordinære trygdeoppgjøret.

Pensjonistforbundet Hordaland krever også at minstepensjonen og satsene for garantipensjonen må reguleres på en slik måte at de ikke blir hengende mer og mer etter EUs fattigdomsgrense.